
	Comisia pentru politică economică,
         reformă şi privatizare 
	                                                 Nr. 4c-1/160
                                                 PL-x 172/2022
                                                 Bucureşti, 10.05.2022
                        


AVIZ
asupra proiectului de Lege pentru aprobarea Ordonanţei de urgenţã a Guvernului nr.19/2022 privind unele măsuri referitoare la garanţiile de bună execuţie constituite în cadrul contractelor de achiziţie publică şi al contractelor sectoriale
În conformitate cu prevederile art. 95 si art. 117 alin.(3) din Regulamentul Camerei Deputaţilor, republicat, cu modificările și completările ulterioare, Comisia pentru politică economică, reformă şi privatizare a fost sesizată spre dezbatere şi avizare, în procedură de urgență, cu proiectul de Lege pentru aprobarea Ordonanţei de urgenţã a Guvernului nr.19/2022 privind unele măsuri referitoare la garanţiile de bună execuţie constituite în cadrul contractelor de achiziţie publică şi al contractelor sectoriale, transmis cu adresa  nr. PL-x nr. 172/2022 din 11 aprilie 2022, înregistrată sub nr. 4c-1/160 din                            11 aprilie 2022.
Senatul, în calitate de primă Cameră sesizată, a adoptat proiectul de Lege, în şedinţa din 04 aprilie 2022, cu respectarea prevederilor art.115 alin. (5) teza III, din Constituția României, republicată.
Conform prevederilor art. 75 alin. (1) si (3) din Constituţia României, republicată, şi ale art. 92 alin. (9) pct. 1 din Regulamentul Camerei Deputaţilor, republicat, cu modificările și completările ulterioare, Camera Deputaţilor este  Cameră decizională. 
Potrivit reglementărilor art. 61 din Regulamentul Camerei Deputaţilor, republicat, cu modificările și completările ulterioare, membrii Comisiei au examinat proiectul de lege menţionat mai sus, în şedinţa din 10 mai 2022.

Membrii Comisiei au analizat proiectul de lege supus avizării, expunerea de motive precum și avizul favorabil al Consiliului Legislativ, cu observaţii şi propuneri, transmis cu adresa nr. 200 din 01 martie 2022.
Proiectul de lege supus dezbaterilor are ca obiect de reglementare implementarea unor măsuri referitoare la garanţiile de bună execuţie constituite în cadrul contractelor de achiziţie publică şi al contractelor sectoriale, în cazul falimentului unui asigurător cu cotă de piaţă ridicată pe segmentul asigurărilor, pentru a evita riscul major de neutilizare a fondurilor europene. 
În urma dezbaterilor, membrii Comisiei au hotărât, cu unanimitate de voturi, avizarea favorabilă a proiectului de Lege pentru aprobarea Ordonanţei de urgenţã a Guvernului nr.19/2022 privind unele măsuri referitoare la garanţiile de bună execuţie constituite în cadrul contractelor de achiziţie publică şi al contractelor sectoriale,                    în forma adoptată de Senat.

În raport cu obiectul şi conţinutul său, inițiativa legislativă face parte din categoria legilor ordinare.

